Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1077

c) Kormányzati célú távközlés A távközlési törvény a Kormány számára előírja a nemzeti távközléspolitika keretein belül az ország nemzetbiztonsági, közbiztonsági, közigazgatási és védelmi igényeinek érvényesítését is. Ezen igények kielégítése érdekében létre kell hozni — minimális költségvetési közreműködéssel, elsősorban a szolgáltatók versenyeztetése útján és a kormányzati szervezetek, illetve állami többségi tulajdonú gazdálkodó szervezetek meglevő távközlési erőforrásait is szolgáltatási alapon felhasználva — a közigazgatási, valamint a rendvédelmi szervezetek igényeit kielégítő, többszintű, szintenként differenciáltan védett, költségtakarékos, integrált távközlő rendszert. Az állam tehervállalásának a jelenlegi költségvetési ráfordításokkal arányosnak, azt lényegesen nem meghaladó mértékűnek kell lennie. A közcélú és különhálózatok optimális kombinációjaként megvalósítandó rendszer egységes irányítását kormányzati (ágazati) felügyelet alá kell vonni. Egyidejűleg meg kell szüntetni az indokolatlan párhuzamosságokat a zártcélú kormányzati távközlő hálózatok létesítése és működtetése terén. Az egységes, európai színvonalú rendszernek béke idején és a minősített időszakban is folyamatosan biztosítania kell az országirányítás távközlési feltételeit. Mindenkor és mindenhol biztosítania kell továbbá a megfelelő szintű és minőségű távközlési kapcsolatokat az Európai Unió és a NATO kormányzati és védelmi szerveivel. Elkerülhetetlen a készenléti szolgálatok részére biztosított 380—400 MHz-es sávban, valamint egyéb kormányzati célokra a 410—430 MHz-es sávban működő (PAMR) digitális trönkölt diszpécser jellegű rádiótelefon szolgáltatás bevezetése 1999-ben. Amennyiben nem sikerül ezt vállalkozási alapon megoldani, mintegy 20 Mrd Ft költségvetési igény jelenhet meg. A hírközlés honvédelmi feladatainak magas színvonalú ellátása érdekében — növelni kell a közcélú hálózatok, elsődlegesen az országos gerinchálózat biztonságát, csökkenteni zavarérzékenységét, és növelni a honvédelmi érdekből történő hozzáférhetőségét, — ki kell jelölni a honvédelmi feladatokban részt vevő hírközlési szerveket, és meghatározni feladataikat, — fel kell készülni a NATO tagságból eredően a védelmi távközlési igények kielégítése módszereinek, illetve eljárási rendjének szükség szerinti átvételére, — növelni kell a közcélú hálózatok nemzetbiztonsági célokra történő hozzáférhetőségét, — ki kell jelölni a nemzetbiztonsági feladatokban részt vevő hírközlési szerveket, és meg kell határozni feladataikat. 1998/42. szám

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes